མཁས་གྲུབ་ལྕང་ར་བ་ལ་བསྟོད་པ། ཤྲཱི་ཡ་སེསྟུ། རྒྱ་ཆེན་ཤེས་བྱའི་གནས་རྣམས་མ་ལུས་ལ། །ཆགས་ཐོགས་མེད་པའི་བློ་གྲོས་མཆོག་མངའ་ཞིང། །ཕྲིན་ལས་བཟང་པོ་ཐུབ་དབང་བསྟན་པའི་དཔལ། །མཁས་པའི་དེད་དཔོན་ཆེ་དེར་མགོས་ཕྱག་འཚལ། །མང་ཐོས་བློ་གྲོས་རྒྱལ་བའི་འོད་ཕྲེང་གིས། །རྣམ་མང་གཞུང་བརྒྱའི་པད་ཚལ་ལེགས་ཕྱེ་ནས། །ལེགས་བཤད་སྦྲང་རྩི་བཟང་པོའི་རོ་བཅུད་ཀྱིས། །གདུལ་བྱའི་བུང་བ་ཚིམ་མཛད་ཁྱོད་ཕྱག་འཚལ། །གཏིང་དཔག་དཀའ་བའི་གསུང་རབ་ཚིག་དོན་རྣམས། །རབ་སྦྱངས་བློ་གྲོས་འཇུག་པར་ཉེར་དྲངས་ནས། །ལུང་རིགས་བཟང་པོའི་སྣང་བ་བགྲང་ཡས་ཀྱིས། །བློ་གསལ་རེ་བ་སྐོང་མཁས་ཁྱོད་ཕྱག་འཚལ། །འཆད་ཚེ་ཞིབ་མོར་སྟོན་པའི་བློ་གྲོས་ཀྱིས། །དོན་བཟང་ཚིག་འབྲུ་གསལ་པོར་རབ་ཕྱེ་ནས། །རང་གཞན་གྲུབ་མཐའི་གནད་འདོམས་ཕྲ་མོའི་ཆ། །ཇི་བཞིན་སྨྲ་བའི་དབང་ཕྱུག་ཁྱོད་ཕྱག་འཚལ། །རྩོད་པ་སེང་གེའི་ང་རོས་སྔ་རྒོལ་གྱི། །བློ་གྲོས་ཆེར་རློམ་གླང་པོའི་དྲེགས་བཅོམ་ནས། །ལུགས་བཟང་ཕན་བདེའི་དཔལ་ལ་སྦྱོར་མཁས་པའི། །མང་པོས་བསྔགས་པའི་ཡུལ་གྱུར་ཁྱོད་ཕྱག་འཚལ། །རྩོམ་པའི་བློ་གྲོས་དངས་ཤེལ་ཚོན་བསྒྱུར་བཞིན། །སྔོན་མེད་ལེགས་བཤད་བཟང་པོའི་དགའ་སྟོན་གྱིས། །གཟུར་གནས་སྐྱེ་བོོའི་ཡིད་རབ་འཕྲོག་བྱེད་པའི། །ཆོས་སྨྲའི་ཁྱུ་མཆོག་ཆེན་པོ་ཁྱོད་ཕྱག་འཚལ། །དེ་ལྟར་གང་གི་ཡོན་ཏན་ཆ་ཙམ་ཞིག །བློ་གྲོས་གསལ་བའི་ཁྱོན་འདིར་ཉེར་དྲངས་ནས། །བསྟོད་ཚིག་བཟང་པོས་བསྔགས་པའི་དགེ་བའི་མཐུས། །ཚེ་རབས་ཀུན་ཏུ་རྗེས་སུ་འཛིན་གྱུར་ཅིག །ཚིགས་བཅད་རེ་རེར་མཚན་སྤེལ་ཏེ། གྲོལ་མཆོག་གི་བློ་མཚོ་ལས་སོ། །